Απόφαση της Επιτροπής

της 28ης Νοεμβρίου 2000

για την έγκριση του κοινοτικού πλαισίου στήριξης για τις κοινοτικές διαρθρωτικές παρεμβάσεις στις περιφέρειες που υπάγονται στο στόχο αριθ. 1 στην Ελλάδα

[κοινοποιηθείσα υπό τον αριθμό Ε(2000) 3405]

(Το κείμενο στην ελληνική γλώσσα είναι το μόνο αυθεντικό)

(2002/322/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/1999, του Συμβουλίου, της 21ης Ιουνίου 1999 περί γενικών διατάξεων για τα διαρθρωτικά ταμεία(1), και ιδίως το άρθρο 15 παράγραφος 4,

Μετά από διαβούλευση με την επιτροπή ανάπτυξης και ανασυγκρότησης των περιφερειών, την επιτροπή που προβλέπεται στο άρθρο 147 της συνθήκης, την επιτροπή γεωργικών διαρθρώσεων και αγροτικής ανάπτυξης και την επιτροπή του τομέα της αλιείας και της υδατοκαλλιέργειας,

Εκτιμώντας τα ακόλουθα:

(1) Ο κανονισμός (ΕΚ) αριθ. 1260/1999 στον τίτλο II, άρθρα 13 και επόμενα, καθορίζει τους όρους εκπόνησης και υλοποίησης των κοινοτικών πλαισίων στήριξης.

(2) Το άρθρο 15 παράγραφος 2 του κανονισμού (ΕΚ) αριθ. 1260/1999 προβλέπει ότι το κράτος μέλος υποβάλλει στην Επιτροπή, μετά από διαβούλευση με τους εταίρους που αναφέρονται στο άρθρο 8 του εν λόγω κανονισμού, ένα αναπτυξιακό σχέδιο του οποίου το περιεχόμενο διευκρινίζεται στο άρθρο 16 του ανωτέρω κανονισμού.

(3) Δυνάμει του άρθρου 15 παράγραφος 4 του κανονισμού (ΕΚ) αριθ. 1260/1999, η Επιτροπή, με βάση το σχέδιο περιφερειακής ανάπτυξης που υποβάλλεται από το κράτος μέλος, στο πλαίσιο της εταιρικής σχέσης όπως ορίζεται στο άρθρο 8 του εν λόγω κανονισμού και σε συμφωνία με το οικείο κράτος μέλος, καταρτίζει ένα κοινοτικό πλαίσιο στήριξης για τις κοινοτικές διαρθρωτικές παρεμβάσεις.

(4) Η ελληνική κυβέρνηση υπέβαλε στην Επιτροπή, στις 29 Σεπτεμβρίου 1999, το σχέδιο περιφερειακής ανάπτυξης για ολόκληρη τη χώρα που υπάγεται στον στόχο αριθ. 1, σύμφωνα με το άρθρο 3, παράγραφος 1 του κανονισμού (ΕΚ) αριθ. 1260/1999. Το σχέδιο αυτό περιλαμβάνει τα στοιχεία τα οποία αναφέρονται στο άρθρο 16 του ανωτέρω κανονισμού, και ιδίως την περιγραφή των επιλεγέντων αξόνων προτεραιότητας, καθώς και ενδείξεις για τη χρηματοδοτική συμμετοχή του Ευρωπαϊκού Ταμείου Περιφερειακής Ανάπτυξης (ΕΤΠΑ), του Ευρωπαϊκού Κοινωνικού Ταμείου (ΕΚΤ), του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα προσανατολισμού, του χρηματοδοτικού μέσου προσανατολισμού της αλιείας (ΧΜΠΑ), του Ταμείου Συνοχής, της Ευρωπαϊκής Τράπεζας Επενδύσεων (ΕΤΕπ) και των λοιπών χρηματοδοτικών μέσων για την υλοποίηση του σχεδίου.

(5) Το κοινοτικό πλαίσιο στήριξης καταρτίστηκε σε συμφωνία με το οικείο κράτος μέλος στο πλαίσιο της εταιρικής σχέσης.

(6) Η Επιτροπή βεβαιώθηκε ότι το κοινοτικό πλαίσιο στήριξης καταρτίστηκε σύμφωνα με την αρχή της προσθετικότητας.

(7) Σύμφωνα με το άρθρο 10 του κανονισμού (ΕΚ) αριθ. 1260/1999, η Επιτροπή και το κράτος μέλος καλούνται να εξασφαλίσουν, τηρώντας την αρχή της εταιρικής σχέσης, τον συντονισμό μεταξύ των παρεμβάσεων των διαφόρων ταμείων, αφενός, και μεταξύ των παρεμβάσεων των ταμείων και εκείνων της ΕΤΕπ και των λοιπών υφισταμένων χρηματοδοτικών μέσων, αφετέρου.

(8) Η ΕΤΕπ έχει συμπράξει στην εκπόνηση του κοινοτικού πλαισίου στήριξης σύμφωνα με τις διατάξεις του άρθρου 15 παράγραφος 4 του κανονισμού (ΕΚ) αριθ. 1260/1999. Η ΕΤΕπ δήλωσε ότι είναι διατεθειμένη να συμβάλει στην υλοποίηση αυτού του προγράμματος επί τη βάσει των προβλεπόμενων ποσών των δανείων που αναφέρονται στην παρούσα απόφαση και σύμφωνα με τις καταστατικές ρυθμίσεις που την διέπουν.

(9) Η χρηματοδοτική συμμετοχή της Κοινότητας για το σύνολο της περιόδου προγραμματισμού, καθώς και η ετήσια κατανομή της εκφράζονται σε ευρώ. Η ετήσια κατανομή πρέπει να συμβιβάζεται με τις ισχύουσες δημοσιονομικές προοπτικές. Σύμφωνα με τις διατάξεις του άρθρου 7 παράγραφος 7 και του άρθρου 44 παράγραφος 2 του κανονισμού (ΕΚ) αριθ. 1260/1999, αυτή η συμμετοχή μπορεί να επενεξετασθεί στα μέσα της περιόδου προγραμματισμού και όχι αργότερα από τις 31 Μαρτίου 2004, προκειμένου να ληφθεί υπόψη η πραγματική εξέλιξη της τιμαριθμικής αναπροσαρμογής και η κατανομή του αποθεματικού επίδοσης. Σύμφωνα δε με το άρθρο 7 παράγραφος 7 του εν λόγω κανονισμού, η χρηματοδοτική συμμετοχή της Κοινότητας έχει ήδη αποτελέσει αντικείμενο ετήσιας τιμαριθμικής προσαρμογής κατά 2 %.

(10) Λαμβανομένου υπόψη του πραγματικού ρυθμού υλοποίησης των αξόνων του παρόντος κοινοτικού πλαισίου στήριξης, η κατανομή των ποσών ανάμεσα στους άξονες προτεραιότητας μπορεί να αναπροσαρμοσθεί σε συμφωνία με το οικείο κράτος μέλος ανάλογα με τις ανάγκες και εντός ενός προκαθορισμένου ορίου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται το κοινοτικό πλαίσιο στήριξης για τις κοινοτικές διαρθρωτικές παρεμβάσεις στις περιφέρειες που υπάγονται στο στόχο αριθ. 1 στην Ελλάδα, για την περίοδο από την 1η Ιανουαρίου 2000 έως τις 31 Δεκεμβρίου 2006.

Άρθρο 2

1. Σύμφωνα με το άρθρο 17 του κανονισμού (ΕΚ) αριθ. 1260/1999, το κοινοτικό πλαίσιο στήριξης περιλαμβάνει τα ακόλουθα στοιχεία:

α) τους άξονες προτεραιότητας που επιλέγονται για τη δράση των κοινοτικών διαρθρωτικών ταμείων από κοινού με τα κράτη μέλη, τους ποσοτικοποιημένους ειδικούς στόχους τους, την εκ των προτέρων αξιολόγηση των αναμενομένων επιπτώσεών τους και τη συνεκτικότητά τους με τις οικονομικές, κοινωνικές και περιφερειακές πολιτικές, καθώς και τη στρατηγική για την απασχόληση στην Ελλάδα. Οι άξονες προτεραιότητας είναι οι ακόλουθοι:

i) Ανάπτυξη ανθρώπινων πόρων και προώθηση της απασχόλησης

ii) Μεταφορές

iii) Βελτίωση ανταγωνιστικότητας

iv) Αγροτική ανάπτυξη και αλιεία

v) Βελτίωση ποιότητας ζωής

vi) Κοινωνία της πληροφορίας

vii) Περιφερειακή ανάπτυξη·

β) τη συνοπτική περιγραφή των επιχειρησιακών προγραμμάτων, συμπεριλαμβανομένων ιδίως των ειδικών στόχων και των προτεραιοτήτων που έχουν επιλεγεί·

γ) το ενδεικτικό σχέδιο χρηματοδότησης που προσδιορίζει, για κάθε άξονα προτεραιότητας και για κάθε έτος, το ποσό των συνολικών κονδυλίων που προβλέπονται για τη συμμετοχή των διαφόρων ταμείων, ενδεχομένως δε και της ΕΤΕπ, καθώς και των λοιπών χρηματοδοτικών μέσων, συμπεριλαμβανομένου του συνολικού ποσού των δημοσίων επιλέξιμων χρηματοδοτήσεων και των κατ' εκτίμηση ιδιωτικών χρηματοδοτήσεων της Ελλάδας. Η συνολική συμμετοχή των ταμείων που προβλέπεται ετησίως για το κοινοτικό πλαίσιο στήριξης συμβιβάζεται με τις εφαρμοστέες δημοσιονομικές προοπτικές·

δ) τις διατάξεις εφαρμογής του κοινοτικού πλαισίου στήριξης, οι οποίες περιλαμβάνουν την υπόδειξη διαχειριστικής αρχής και τις διατάξεις γιά τη συμμετοχή των εταίρων στις επιτροπές παρακολούθησης·

ε) την εκ των προτέρων επαλήθευση της τήρησης της προσθετικότητας και τις πληροφορίες σχετικά με τη διαφάνεια των χρηματικών ροών·

στ) τις πληροφορίες σχετικά με τις αναγκαίες πιστώσεις για την προπαρασκευή, παρακολούθηση και αξιολόγηση του κοινοτικού πλαισίου στήριξης και των επιχειρησιακών προγραμμάτων.

2. Στο ενδεικτικό σχέδιο χρηματοδότησης ορίζεται το συνολικό κόστος των αξόνων προτεραιότητας που έχουν επιλεγεί για την από κοινού δράση της Κοινότητας με το οικείο κράτος μέλος, που ανέρχεται σε 44292031140 ευρώ για το σύνολο της χρονικής περιόδου, καθώς και τα συνολικά κονδύλια που προβλέπονται για τη συμμετοχή των διαρθρωτικών ταμείων, που ανέρχονται σε 22777 εκατομμύρια ευρώ.

Η ανάγκη εθνικής χρηματοδότησης ανέρχεται σε 11206008762 ευρώ για το δημόσιο τομέα και 10379022378 ευρώ για τον ιδιωτικό και δύναται εν μέρει να καλυφθεί με προσφυγή σε κοινοτικά δάνεια από την Ευρωπαϊκή Τράπεζα Επενδύσεων και τα λοιπά δανειοδοτικά μέσα. Ενδεικτικώς αναφέρεται ότι τα δάνεια της ΕΤΕπ μπορούν να ανέλθουν στο ποσό των 3787 εκατομμυρίων ευρώ.

Ενδεικτικά αναφέρεται ότι η κατ' αρχήν προβλεπόμενη κατανομή του συνόλου της διαθέσιμης κοινοτικής συμμετοχής μεταξύ των διαρθρωτικών ταμείων είναι η ακόλουθη:

>ΘΕΣΗ ΠΙΝΑΚΑ>

Ενδεικτικώς επίσης αναφέρεται ότι η συνδρομή του Ταμείου Συνοχής, η οποία προστίθεται στη συνδρομή των διαρθρωτικών Ταμείων, ανέρχεται στο ποσό των 3320 εκατομμυρίων ευρώ για την περίοδο 2000 έως 2006.

3. Kατά την εκτέλεση του σχεδίου χρηματοδότησης, το συνολικό ποσό γιά ολόκληρη την περίοδο προγραμματισμού ή το ποσό της συμμετοχής των ταμείων αναφορικά με έναν άξονα προτεραιότητας ή με μία παρέμβαση μπορεί, εφόσον παραμένει εντός των ορίων της συνολικής κοινοτικής συνδρομής που ορίζεται στην παράγραφο 2, να αναπροσαρμοσθεί, σε συμφωνία με το κράτος μέλος, κατ' ανώτατο όριο 25 % γιά κάθε άξονα προτεραιότητας ή κατά ένα μεγαλύτερο ποσοστό, υπό την προϋπόθεση ότι το ποσό δεν υπερβαίνει τα 60 εκατομμύρια ευρώ.

Άρθρο 3

Η παρούσα απόφαση απευθύνεται στην Ελληνική Δημοκρατία.

Βρυξέλλες, 28 Νοεμβρίου 2000.

Για την Επιτροπή

Michel Barnier

Μέλος της Επιτροπής

(1) ΕΕ L 161 της 26.6.1999, σ. 1.